重修北樓十一月望日與郡僚同登因書十二韵
作者：王十朋
朝代：宋

paragraphs: 我昔未作南諸侯，雄文嘗閲龍虎歐。
泉山風物得大畧，夢寐先已登茲樓。
到官正要訪遺迹，忽見破屋城牆陬。
欲修不敢遽土木，經歲此志方能酬。
貢闈之餘材可辦，農事之隙工乃鳩。
月逢建子飛破鏡，酒呼從事來青州。
怱怱未暇衆賓集，草草且與同僚游。
山川城郭壯哉郡，清源紫帽明雙眸。
却驚雲榭在地底，坐見日轂經簷頭。
西山端可拄頰視，南海未用乘桴浮。
東瞻歸路興元亮，北望魏闕心子牟。
揮毫欲續仲宣賦，假日聊以銷吾憂。